Diari Oficial de la Generalitat Valenciana


Sumari del DOGV 7829, del 15-07-2016 (2016/5568)

ORDRE 15/2016, de 7 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/07/07/15/dof/vci/html**

### Dades del document

Número de DOGV
:   7829

Data del DOGV
:   15-07-2016

Secció del DOGV
:   I. DISPOSICIONS GENERALS

Número del document
:   2016/5568


Data del document
:   07-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * tractament fitosanitari
    * suport econòmic
    * arboricultura
    * malaltia vegetal
    * fruticultura
    * legislació
    * destrucció de cultius

ORDRE 15/2016, de 7 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni). [2016/5568]  
PREÀMBUL  
  
L'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni) (DOCV 5616, 10.10.2007), s'acull al que disposa el Reglament (CE) 1857/2006, de 15 de desembre de 2006, de la Comissió, derogat pel Reglament (UE) número 702/2014, de 25 de juny de 2014, de la Comissió, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea, que estableix l'ajuda exempta (règims d'ajudes i ajudes especials) a fi de garantir una supervisió eficaç i una gestió simplificada, però sense minvar la capacitat de control de la Comissió. Aquestes ajudes han d'incloure una referència expressa a l'esmentat reglament.  
  
L'article 3 de l'esmentat Reglament 702/2014 estableix que «els règims d'ajudes, les ajudes individuals concedides d'acord amb règims d'ajudes i les ajudes ad hoc seran compatibles amb el mercat interior d'acord amb l'article 107, apartats 2 o 3, del Tractat, i quedaran exemptes de l'obligació de notificació establida en l'article 108, apartat 3, del Tractat, sempre que aquestes ajudes complisquen totes les condicions establides en el capítol I d'aquest reglament». Així mateix, regula les condicions específiques aplicables a la categoria pertinent establides en el capítol III de l'esmentat reglament.  
D'altra banda, la publicació del Reglament (UE) número 1407/2013, de 18 de desembre de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis substitueix el text del Reglament 1998/2006, de la Comissió.  
D'acord amb el que s'ha expressat anteriorment, i amb la finalitat d'adaptar el règim d'ajudes disposat en l'esmentada ordre a la reglamentació comunitària, per mitjà d'aquesta ordre, i de conformitat amb el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la Llei 38/2003, de 17 de novembre, General de subvencions, es modifica l'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni) que estableix les ajudes indemnitzatòries de concessió directa per la destrucció de plantacions infectades, ja que hi concorren raons d'interés públic, fonamentades en accions de lluita contra organismes de quarantena que afecten l'estat fitosanitari dels vegetals i les seues produccions. D'altra banda, l'article 20 de la Llei 43/2002, de 20 de novembre, de Sanitat Vegetal, permet als afectats per l'obligatorietat de la lluita contra una plaga que reben ajudes econòmiques.  
Aquesta ordre es dicta en consonància amb el que estipula la Llei de Sanitat Vegetal i el Reial Decret 1190/1998, de 12 de juny, pel qual es regulen els programes nacionals d'eradicació o control d'organismes nocius dels vegetals fins i tot no establits al territori nacional.  
  
Per tot això, a proposta de la Direcció General d'Agricultura, Ramaderia i Pesca, i d'acord amb l'ús de les facultats que em confereix la Llei de la Generalitat 5/1983, de 30 de desembre, el Decret 147/2015, de 18 de setembre, del Consell, que modifica el Decret 103/2015, de 7 de juliol, pel qual s'estableix l'estructura orgànica bàsica de la Presidència i de les conselleries de la Generalitat, el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural i la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i oït el Consell Jurídic Consultiu de la Comunitat Valenciana,  
  
  
  
ORDENE  
  
Article únic. Modificació de l'Ordre de 27 de juliol de 2007, de la Conselleria d'Agricultura, Pesca i Alimentació  
Es modifica l'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni) (DOCV 10.10.2007), mitjançant la nova redacció dels articles 5 i 6 i la inclusió de tres nous articles, l'11, 12 i 13, segons consta en l'annex.  
  
  
  
DISPOSICIÓ ADDICIONAL   
  
Única. Política comunitària de la competència  
Les ajudes indemnitzatòries previstes en aquesta ordre s'acullen al que disposa l'article 26 del Reglament (UE) número 702/2014, de 25 de juny de 2014, de la Comissió, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea i per als comerciants de plantes de viver al que disposa el Reglament UE 1407/2013, de 18 de desembre de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
Aquest règim d'ajudes ha sigut comunicat a la Comissió Europea d'acord amb el que estableix l'article 9 del Reglament (UE) número 702/2014, de 25 de juny de 2014, de la Comissió, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea amb número de registre SA.45700.  
  
  
DISPOSICIÓ TRANSITÒRIA  
  
Única. Destrucció de plantes  
Si amb anterioritat a la publicació d'aquesta ordre s'ha obligat a la destrucció, mitjançant una resolució del director general amb competències en l'àmbit de la sanitat vegetal, de plantes afectades com a conseqüència de les mesures fitosanitàries d'emergència adoptades per a evitar la propagació de la malaltia, es declara aquesta destrucció indemnitzable en els termes que s'hi preveuen.  
  
  
  
DISPOSICIONS FINALS  
  
Primera. Autoritzacions  
S'autoritza el director o la directora general amb competències en l'àmbit de la sanitat vegetal per a dictar les resolucions necessàries per a l'aplicació i el desenvolupament d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 7 de juliol de 2016  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
ANNEX  
Modificació de l'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni)  
  
I. Es modifica l'article 5. Ajudes indemnitzatòries, que queda redactat de la manera següent.  
  
Article 5. Ajudes indemnitzatòries  
1. De conformitat amb el que disposa l'article 21 de la Llei 43/2002, de 20 de novembre, de Sanitat Vegetal, en relació amb l'article 22.2, lletres b i c, de la Llei 38/2003, de 17 de novembre, General de Subvencions, tindran dret a la concessió directa d'ajudes els agricultors i productors de material vegetal afectat per les mesures fitosanitàries establides en aquesta norma, i d'acord amb el procediment que s'indica.  
  
2. Seran indemnitzables, quan el material vegetal haja sigut declarat contaminat per resolució de la direcció general competent en matèria de sanitat vegetal i protecció fitosanitària, els conceptes següents:  
  
a) Les despeses justificades de l'arrancada i la destrucció del material vegetal ordenat pel director o la directora general competent en matèria de sanitat vegetal, valorat d'acord amb els valors màxims establits en l'annex II de l'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni). Quan l'arrancada i la destrucció les execute l'Administració tindrà caràcter d'ajuda en espècie.  
b) El valor de la plantació o material vegetal destruït valorat d'acord amb els valors establits en l'annex I de l'Ordre de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. Pruni (Smith) Dye (Xanthomonas arboricola pv. Pruni).  
Aquests barems són considerats valors màxims i la seua aplicació a cada cas concret la modularan els serveis tècnics de la direcció general competent en matèria de sanitat vegetal i protecció fitosanitària, tenint en compte l'edat de les plantacions, densitats, vigor vegetatiu, varietat i infraestructura de la parcel·la.  
3. No són objecte d'indemnització les despeses originades ni el material vegetal destruït en aplicació d'una mesura oficial, quan la persona propietària o el titular de l'explotació dels vegetals afectats haja incomplit la normativa vigent que afecta la producció i la comercialització dels vegetals i especialment el que determina el Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Unió Europea d'organismes nocius per als vegetals o productes vegetals, així com per a l'exportació i el tràfic en països tercers, i el Reial Decret 929/1995, de 9 de juny, pel qual s'aprova el Reglament tècnic de control i certificació de plantes de viver de fruiters.  
  
4. Quan, arran de les investigacions efectuades, es demostre que l'origen de la contaminació procedeix de lots subministrats per un viver que haja incomplit el que determina la legislació vigent en matèria de sanitat vegetal, sense perjudici de les accions que l'Administració adopte respecte a la mencionada empresa, l'afectat estarà obligat a requerir a aquesta entitat els danys ocasionats. Quan s'haja rescabalat, si és procedent, reembossarà a l'Administració les indemnitzacions percebudes.  
  
5. Així mateix, no es concediran ajudes individuals quan quede demostrat que la infestació amb la plaga vegetal va ser causada deliberadament o per negligència del beneficiari.  
  
II. Es modifica l'article 6. Beneficiaris, que queda redactat de la manera següent.  
  
Article 6. Beneficiaris  
1. Podran ser beneficiaris les microempreses, xicotetes o mitjanes empreses, d'acord amb el que estableix l'article 2.2 del Reglament (UE) número 702/2014, que en l'article 2.3, de l'annex I, defineix en la categoria de les PIME, com a microempreses, aquelles empreses que ocupen menys de 10 persones i el volum de negocis anual de les quals o el balanç general anual de les quals no supera els 2 milions d'euros.  
  
Amb aquesta finalitat hauran d'acreditar la condició de microempreses, xicotetes o mitjanes empreses per mitjà de declaració responsable dels seus titulars.  
2. Les microempreses, xicotetes o mitjanes empreses que podran beneficiar-se de les indemnitzacions que es regulen en aquesta ordre, seran les següents:  
a) Els titulars d'explotacions de fruiters d'espècies del gènere Prunus que hagen sigut declarats contaminats per resolució del director o la directora general competent en matèria de sanitat vegetal.  
b) Els titulars d'explotacions de plantes ornamentals del gènere Prunus que hagen sigut declarats contaminats per resolució del director o la directora general competent en matèria de sanitat vegetal.  
c) Els productors o comerciants de plantes de viver, que estiguen inscrits en el Registre Oficial de Productors de Llavors i Plantes de Viver i/o en el Registre de Productors, Comerciants i Importadors de Vegetals que posseïsquen plantes del gènere Prunus, que hagen sigut declarats contaminats per resolució del director o la directora general competent en matèria de sanitat vegetal.  
Les ajudes estaran destinades a compensar els agricultors i productors de material vegetal per les pèrdues causades per malalties de les plantes de conformitat amb el que estableix l'article 26 del Reglament (UE) 702/2014, de 25 de juny, de la Comissió; a l'import resultant de la pèrdua d'ingressos es restaran els costos que no estiguen directament provocats per la plaga vegetal.  
Les ajudes indemnitzatòries previstes en aquesta ordre s'acullen, en primer lloc, al que disposa l'article 26 del Reglament 702/2014, de 25 de juny de 2014, de la Comissió.  
D'acord amb el que estableix l'apartat 3 de l'esmentat article 26, les ajudes no es destinaran a les mesures el cost de les quals, segons el que estableix la normativa de la Unió, haja de sufragar el beneficiari, llevat que el cost d'aqueixes mesures siga totalment compensat per exaccions obligatòries pagadores pels beneficiaris.  
A aquests efectes, les ajudes previstes en aquesta ordre tenen el caràcter d'ajudes compensatòries del valor de mercat de les plantes destruïdes en compliment de les mesures fitosanitàries, així com per la pèrdua d'ingressos provocada per les obligacions de quarantena a què fa referència l'article 26.8.c i 26.9.b del Reglament (UE) 702/2014, de 25 de juny, de la Comissió.  
Així mateix, en compliment de l'article 26.13, aquest règim d'ajuda i qualsevol altres pagaments que reba el beneficiari, incloent-hi els pagaments en virtut d'altres mesures nacionals o de la Unió o pòlisses d'assegurances per als mateixos costos, es limitaran al 100 % dels costos subvencionables.  
Per a les ajudes amb costos subvencionables de l'article 26.8.c del Reglament (UE) número 702/2014, de 25 de juny de 2014, de la Comissió, podrà concedir-se directament al beneficiari sobre la base del reembossament dels costos reals contrets pel beneficiari.  
  
III. S'afig l'article 11, Règim d'incompatibilitat i regles d'acumulació, que queda redactat de la manera següent.  
  
Article 11. Règim d'incompatibilitats i regles d'acumulació  
D'acord amb el Reglament (UE) número 702/2014, de 25 de juny de 2014, de la Comissió:  
1. Una ajuda amb costos subvencionables identificables, exempta de l'obligació de notificar en virtut d'aquest, podrà acumular-se amb qualsevol altra ajuda estatal sempre que les esmentades mesures d'ajudes es referisquen a costos subvencionables identificables diferents o amb qualsevol altra ajuda estatal, en relació amb els mateixos costos subvencionables, parcialment o totalment solapats, únicament si aquesta acumulació no supera la intensitat d'ajuda o l'import de l'ajuda més elevats aplicables a aquesta ajuda en virtut del Reglament (UE) número 702/2014.  
2. Les ajudes estatals exemptes en virtut del capítol III, seccions 1, 2 i 3, del Reglament (UE) número 702/2014, com són les que ens ocupen, no s'acumularan amb els pagaments previstos en l'article 81.2, i en l'article 82, del Reglament (UE) número 1305/2013 (FEADER) corresponents als mateixos costos subvencionables si aquesta acumulació dóna lloc a una intensitat o import de l'ajuda superior als establits en el Reglament (UE) número 702/2014.  
3. Les ajudes estatals exemptes en virtut del Reglament (UE) número 702/2014 no s'acumularan amb cap ajuda de minimis corresponent als mateixos costos subvencionables si l'esmentada acumulació dóna lloc a una intensitat o import de l'ajuda superior als establits en el capítol III de l'esmentat reglament.  
4. L'ajuda per a inversions destinades a restablir el potencial productiu agrari, prevista en l'article 14.e del Reglament (UE) número 702/2014, no s'acumularà amb l'ajuda per a compensació dels danys materials prevista en els articles 25, 26 i 30 del reglament mencionat.  
  
Així mateix, únicament els comerciants de plantes de vivers han de complir les regles d'acumulació establides en l'article 5 del Reglament (UE) número 1407/2013, de 18 de desembre de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352, 24.12.2013) i se sol·licitarà una declaració responsable del beneficiari últim de l'ajuda sobre altres ajudes rebudes per als mateixos costos subvencionables o amb ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article esmentat.  
  
IV. S'afig l'article 12, Exclusions.  
  
Article 12. Exclusions  
Queden excloses explícitament d'aquestes ajudes:  
1. La concessió d'ajudes individuals a empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior, d'acord amb l'apartat 5.a de l'article 1 del Reglament UE número 702/2014, de 25 de juny de 2014, de la Comissió.  
  
2. Les empreses en crisi, d'acord amb la definició de l'article 2.14 i amb el que disposa l'article 1.6 del Reglament UE número 702/2014, de 25 de juny de 2014, de la Comissió.  
  
V. S'afig l'article 13, Publicació.  
  
Article 13. Publicació  
La direcció general competent en sanitat vegetal garantirà la publicació en un lloc web global dedicat a les ajudes estatals d'àmbit nacional o regional:  
1. De la informació resumida a què fa referència l'article 9.1 del Reglament 702/2014, de 25 de juny de 2014, de la Comissió, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea o un enllaç que permeta accedir-hi.  
2. Del text complet de cada una de les ajudes, incloent-hi les seues modificacions, o un enllaç que permeta accedir-hi.  
3. La informació a què es fa referència en l'annex III del Reglament 702/2014 sobre cada ajuda individual concedida superior a:  
i. 60.000 euros per als beneficiaris actius en la producció agrícola primària.  
ii. 500.000 euros per als beneficiaris actius en els sectors de la transformació de productes agrícoles, la comercialització de productes agrícoles, el sector forestal o que exerceixen activitats excloses de l'àmbit d'aplicació d'article 42 del Tractat.  
La informació prevista en aquest apartat c s'organitzarà i es posarà a disposició del públic de forma normalitzada, tal com es descriu en l'annex III del Reglament 702/2014 i inclourà funcions eficaces de cerca i descàrrega.  
La informació prevista en el paràgraf anterior es publicarà en un termini de sis mesos a partir de la data de la concessió de l'ajuda i estarà disponible durant almenys deu anys a partir de la data de la concessió de l'ajuda.  
La direcció general competent en matèria de sanitat vegetal ha de complir el que disposen els apartats 2 i 4 de l'article 9 de l'esmentat reglament, al més tard l'1 de juliol de 2016.


Còpia Permalink ELI